Diskors tal-President Juncker fis-Sessjoni Plenarja tal-Parlament Ewropew fl-okkażjoni tal-preżentazzjoni tal-White Paper tal-Kummissjoni Ewropea dwar il-Ġejjieni tal-Ewropa Sur President, Onorevoli Membri ta' din il-Kamra, Sinjuri, Iktar tard dan ix-xahar, f'Ruma, 27 mill-Istati Membri tagħna se jkunu spalla ma' spalla flimkien fil-paċi, is-solidarjetà u l-ħbiberija biex ifakkru s-Sittin Anniversarju tat-Trattati ta' Ruma, u nixtieq li nara l-President tal-Parlament ikun assoċjat ma' dawn iċ-ċerimonji. Madankollu, din mhux se tkun sempliċiment ċelebrazzjoni tat-twelid tal-Unjoni Ewropea. Se tkun ukoll “it-twelid” tal-Unjoni Ewropea ta' 27. U issa li qed indawru l-paġna u nibdew kapitlu ġdid fl-istorja tagħna, wasal il-waqt li nfittxu tweġibiet ġodda għal mistoqsija antika daqs kemm l-Unjoni tagħna hi ġdida: quo vadis Europa – ta' 27? Il-fundaturi tal-Ewropa kienu viżjonarji – Spinelli u Rossi, mitfugħin il-ħabs minn reġim faxxist, kellhom il-kuraġġ joħolmu dwar post li fih l-alleati u l-għedewwa jingħaqdu flimkien. Minħabba li ma setgħux jitkellmu fil-miftuħ, kitbu manifest Għal Ewropa Ħielsa u Magħquda li biex jinqara kellu jiġu mqassam bil-moħbi f'Ruma fost il-moviment ta' reżistenza Taljan fl-1943. Huma u jiktbu dan il-manifest – dan il-kapitlu ġdid – Spinelli u Rossi għażlu li ma jiggranfawx mad-dlam li kien jagħfas magħhom fiċ-ċelel tagħhom tal-ħabs ta' Ventotene. Minflok, għollew dirgħajhom lejn id-dawl. Ħolmu dwar ġejjieni aħjar u wittew it-triq lejh. Sittin sena wara, din għandha tkun ta' ispirazzjoni għalina. Issa li m'hawn xejn x'jitfilna leħinna, se jaħfrulna li ma semmajniehx? Sittin sena oħra, ulied uliedna x'se jgħidu fuq il-wirt li ħallejna? Jien irridhom ikunu kburin – kif Spinelli u Rossi aktarx kienu jkunu llum. Issa wasal il-waqt li nkunu pijunieri u nnaqqxu viżjoni sabiex inkunu nistgħu nimxu id f'id, magħqudin ta' 27, lejn il-ġejjieni tagħna. * Sur President, Sinjuri, Għeżież kollegi, Id-dinja ta' madwarna qed tinbidel ta' kuljum. Il-bidliet u t-trasformazzjonijiet qed iseħħu malajr. Il-globalizzazzjoni, it-terroriżmu, il-migrazzjoni, u l-impatt tat-teknoloġiji ġodda fuq is-soċjetà u l-impjiegi qegħdin jibdlu l-ħajjiet ta' kuljum tal-Ewropej b'mod profond. Iċ-ċirkostanzi, il-kundizzjonijiet u l-konnessjonijiet mhumiex qed jinbidlu ta' kull sena, ta' kull xahar, jew ta' kull ġimgħa. Qegħdin jinbidlu kuljum, u b'mod tant vast u malajr li ġieli jħalluna bla nifs. L-isfidi u l-ostakli li għandna quddiemna huma kbar. Huma kbar u għoljin, iżda dan ma jfissirx li ma nistgħux negħlbuhom. Jew se nħallu dawn ix-xejriet iġorruna mal-kurrent tagħhom, jew inkella nistgħu nħaddnuhom, nagħġnuhom u naħtfu l-opportunitajiet ġodda li se jġibu magħhom. L-Ewropa ma tistax tegħja, iżda trid tkun attiva -– u xi kultant, proattiva. Kif il-ħabib tiegħi Frank-Walter Steinmeier kien qed jgħid b'tant elokwenza – jekk ħaddieħor mistenni jkun kuraġġuż, huma l-mexxejja li għandhom ikunu kuraġġużi l-ewwel. Il-ġejjieni tal-Ewropa ma jistax jinżamm ostaġġ minn ċikli elettorali, politika partiġġjana jew rebħiet għal żmien qasir. Il-Brexit – hi kemm hi ta' dispjaċir u ta' wġigħ – mhux se jkun kapaċi jwaqqaf lill-UE fl-avvanz lejn il-ġejjieni tagħha. Inkomplu. Irridu nibqgħu sejrin. Quo vadis, Ewropa ta' 27? M'hemmx ħin aħjar, ma hemm l-ebda waqt ieħor ħlief issa biex ikollna dan id-dibattitu, li jkollna nagħrfu li hu diffiċli. * Fi kwalunkwe diskussjoni dwar fejn għandna mmorru minn hawn, irid ikollna biċċa xogħol waħda fiċ-ċentru tal-azzjonijiet tagħna. Ejjew inkunu onesti: Għal wisq żmien, kellna distakk bejn dak li n-nies jistennew li l-Ewropa tagħmel u dak li l-Ewropa hija kapaċi twettaq. Irridu nuru dak li l-Ewropa tista' tagħmel u dak li ma tistax tagħmel. Ħudu, pereżempju, il-ġlieda kontra l-qgħad fost iż-żgħażagħ. Nagħmlu summit wara l-ieħor mimlijin wegħdiet biex innaqqsu l-qgħad – partikolarment fost iż-żgħażagħ – minkejja li dan huwa 'l bogħod mill-ambitu ta' dak li l-Ewropa kapaċi tagħmel. L-għodod fil-livell tal-UE mhumiex se jagħmlu l-mirakli jekk l-azzjoni fuq livell nazzjonali ma tkunx biżżejjed. Nistgħu niffinanzjaw l-apprendistati, nistgħu nistimulaw l-investiment – u dan b'suċċess – iżda dan minnu nnifsu ma jwassalx biex ikun hemm tnaqqis sistematiku fil-qgħad. Il-baġit tal-UE kulma jkopri 0.3 fil-mija tas-servizzi soċjali Ewropej. 0.3 fil-mija! L-Istati Membri jkopru d-99.7 fil-mija l-oħra. Li tgħid li l-Ewropa hija responsabbli mill-ġlieda kontra l-qgħad huwa sempliċiment żbaljat. Għalhekk, ma nistgħux nagħmlu tabirruħna li l-Ewropa waħedha tista' ssolvi l-problema. Wasal il-waqt li aħna – u l-Istati Membri – inkunu onesti dwar dan. M'għandniex inġiegħlu lin-nies jemmnu li nistgħu ntuhom ix-xemx u l-qamar meta kulma għandna xi ntuhom huwa teleskopju. Irridu nieqfu nikkomunikaw l-intenzjonijiet tagħna u nibdew niffukaw, minflok, fuq fejn nistgħu nġibu r-riżultati l-iktar tanġibbli. * Dan huwa l-punt tat-tluq tal-White Paper tal-Kummissjoni, li llum qiegħed inpoġġu fuq il-mejda tagħkom. Wasal il-waqt – intenni – li ngħidu b'mod ċar dak li l-Ewropa tista' twettaq u dak li ma tistax. Tiġri wisq spiss li d-diskussjoni dwar il-ġejjieni tal-Ewropa tiġi ridotta għal għażla binarja bejn “iktar” jew “inqas” Ewropa. Dan l-approċċ huwa qarrieqi u simplistiku. Fil-White Paper, noffru għadd ta' mogħdijiet għall-ġejjieni tal-Ewropa ta' 27. Ħames xenarji għall-UE ta' 27 – għalkemm fil-verità hemm numru bla għadd ta' possibiltajiet oħrajn. Mhux kull xenarju għandu l-appoġġ spontanju tal-Kummissjoni. Iżda l-ħamsa li huma qegħdin fuq il-mejda. U għalhekk irridu nindirizzawhom. Nixtiequ nispjegaw il-konsegwenzi ta' dawn ix-xenarji. Xenarju 1 Ejjew inqisu l-ewwel xenarju, li huwa tkomplija tal-politika li għandna llum. Meta din il-Kummissjoni daħlet fil-kariga, wegħedt lil din il-Kamra li l-affarijiet se nagħmluhom b'mod differenti sabiex b'hekk nerġgħu niksbu l-fiduċja taċ-ċittadini. Dan, fil-biċċa l-kbira, diġà qegħdin nagħmluh. Din il-Kummissjoni għamlet passi kbar biex taqta' linja taħt ir-rifless imqarraq li nkunu rridu nirregolaw u nindaħlu f'kull aspett tal-ħajjiet tan-nies. In-nies ma jriduniex nirregolaw il-flaxing tat-tojlits jew l-għoli tal-bandli. Billi rtirajna mijiet ta' proposti u pproponejna biss 23 inizjattiva kull sena, minflok in-nixxiegħa kontinwa ta' 130 li kellna fi snin preċedenti, qegħdin niffukaw biss fuq l-affarijiet il-kbar li jimpurtaw liċ-ċittadini. Iżda madankollu l-Kummissjoni tiġi akkużata li tagħmel wisq leġiżlazzjoni kważi f'kull parlament nazzjonali, xi drabi wkoll fi kważi l-mezzi tax-xandir xollha, fl-ibliet kapitali kollha. Din li dejjem tort ta' Brussell ma tagħmel l-ebda sens, għax ma hemm l-ebda raġuni għal din l-akkuża mindu din il-Kummissjoni ħadet il-mandat. Tkun ħaġa tajba għal kulħadd jekk nieqfu nwaħħlu dejjem fi Brussell. Ta' spiss, din tintuża biex tikkumpensa għal nuqqasijiet nazzjonali. Nistgħu nkomplu sejrin hekk, niffukaw l-enerġija kollha tagħna fuq li niksbu r-riżultati fuq il-kwistjonijiet il-kbar, fuq il-pożittiv tagħna – li kellu l-appoġġ ta' din il-Kamra – it-tlestija tas-suq intern, is-suq uniku diġitali, l-unjoni tal-enerġija, l-unjoni tal-enerġija u unjoni tad-difiża. U dan se nagħmluh. Iżda rridu nsaqsu jekk dan huwiex se jkun biżżejjed. Xenarju 2 Nistgħu mmorru n-naħa totalment opposta, u nagħżlu UE27 li tiffoka biss fuq is-Suq Uniku: Xenarju 2. Jekk l-Istati Membri ma jkunux kapaċi jsibu pożizzjoni komuni f'għadd ikbar ta' oqsma ta' ġolitika, jekk iktar u iktar gvernijiet ikunu jridu li l-Kummissjoni ssir biss maniġer tas-suq intern, jaf din tkun l-unika soluzzjoni vijabbli. Din mhix l-għażla tagħna! L-Unjoni Ewropea tiġi ftit jew wisq ridotta għal żona ta' kummerċ ħieles. Iżda l-Ewropa hija iktar mis-swieq, il-prodotti u l-flus. Is-suq uniku u ż-Żona tal-Ewro mhumiex għanijiet fihom infushom. Dawn iridu jaqdu lill-bniedem. Madankollu, hawn gvernijiet li jridu jnaqqsu r-rwol tal-Unjoni Ewropea u ergo il-Kummissjoni għas-suq intern. Jien strettament kontriha din. Xenarju 3 Hemm tielet għażla: hemm għalfejn l-Istati Membri kollha jimxu bl-istess pass? Jekk ma nistgħux insibu ftehim fiċ-ċirku ta' 27 – la fejn jidħlu l-objettivi u lanqas fejn jidħlu l-mezzi biex dawn jintlaħqu – allura għandu jkun possibbli li dawk li jixtiequ jagħmlu l-progress jagħmluh f'oqsma fejn ikun meħtieġ. Fl-istess waqt, l-oħrajn li ma jistgħux jew li ma jridux ikunu hemm fil-bidu jrid ikollhom l-opportunità li jingħaqdu ma' dawk li jkunu bdew iktar tard. Iżda l-impatt ta' din is-sistema xi jkun? Jista' jfisser progress kbir f'għadd ta' pajjiżi: għal pajjiżi li jiskambjaw informazzjoni fil-ġlieda kontra t-terroriżmu, li jwaqqfu sistema tal-ażil ġenwina u li jikkonsolidaw il-kapaċitajiet ta' difiża taħghom. Din, bla dubju, tkun għażla vijabbli. Madankollu, tista' titfaċċa sistema kumpless ta' ċrieki ġo ċrieki, li fiha ħafna pajjiżi jduru barra mill-orbita ta' politiki ċentrali. Dan jista' jagħmel l-Ewropa iktar diffiċli tinftiehem milli diġà hi. Kif se nispjegaw liċ-ċittadini li l-Ewropa hija responsabbli li tarmonizza l-frekwenzi li l-karozzi awtomatizzati għandhom bżonn biex iċemplu lis-servizzi ta' emerġenza fil-każ ta' inċident – iżda biss fil-pajjiżi X, Y u Z u allura jekk qed issuq fil-pajjiż A mhux se jirnexxilek issejjaħ għall-għajnuna? Diġà qegħdin naraw l-isfidi ta' dan l-approċċ illum, meta nippruvaw nispjegaw li l-Ewropa tieħu parti mir-responsabbiltà għall-monitoraġġ tal-ġestjoni tal-fruntieri esterni ta' Schengen, iżda mhux kollha. Iżda l-idea li xi Stati Membri jistgħu javvanzaw u jwittu t-triq f'xi oqsma ma tistax tiġi rifjutata faċilment. Dan it-tip ta' avvanz m'għandux ikollu l-għan li jeskludi lil xi ħadd, iżda li eventwalment jiġu inklużi. Jien nista' naħdem f'xenarju bħal dan. L-għan irid jibqa' li nimxu 'l quddiem. Iżda jekk dan jirriżulta li huwa impossibbli, għandu jkun possibbli li koalizzjoni ta' integrazzjonisti timxi 'l quddiem. Is-suċċess Ewropew kważi dejjem kien frott ix-xogħol ta' pijunieri – ħudu l-eżempju taż-Żona Schengen, l-Ewro. Xenarju 4 Iżda hemm ukoll ir-raba' possibbiltà. L-UE27 jistgħu kollettivament jiddeċiedu li jagħmlu ħafna iktar, kollha flimkien, f'għadd żgħir ta' oqsma li fihom l-azzjonijiet tagħna tassew ikollhom valur miżjud u li fihom iċ-ċittadini jistennewna li nieħdu azzjoni: Xenarju 4. Effettivament, dan ifisser li “nagħmlu inqas”, iktar. Eżempji tajbin li fihom iċ-ċittadini jistennewna nieħdu azzjoni jinkludu s-sigurtà u kwistjonijiet bħall-hekk imsejjaħ “Diesel Gate”. Jien konvint li Aġenzija Ewropea Kontra t-Terroriżmu bl-għeruq u x-xniexel għall-Unjoni Ewropea kollha kemm hi, li tiskambja l-informazzjoni bejn il-fruntieri u li tittraċċa lill-persuni suspettati b'mod sistematiku jkollha l-kapaċità reali li tipprovdi s-sigurtà. Bl-istess mod, konsumaturi Ewropew imqarrqa minn apparat ta' manipulazzjoni tal-manifatturi tal-karozzi jkunu jistgħu jiddependu fuq aġenzija tal-infurzar Ewropea biex tissanzjona l-kumpaniji u tiżgura li jkollhom ukoll iħallsu kumpens. Minflok ma jkollna n-nies diżappuntati li kulma qed nagħmlu huwa li nibagħtu ittri bi kliem iebes li jappellaw biex l-Istati Membri jieħdu azzjoni, irridu niżguraw li dawn l-appelli jistgħu jintlaqgħu. Xenarju 5 Finalment, Sur President, ix-Xenarju 5, l-Istati Membri jistgħu wkoll jiddeċiedu li jaqsmu iktar poter, riżorsi u teħid ta' deċiżjonijiet f'kull qasam [xenarju 5]. Jistgħu jsuqu bis-saħħa kollha lejn ġejjieni komuni u jiżguraw il-pożizzjoni ta' tmexxija tal-Unjoni Ewropea. Il-ħarsien tal-klima – hawn, l-Ewropa trid tkompli tkun pijunier, hemm x'hemm fin-naħa l-oħra tal-Atlantiku. L-iżvilupp sostenibbli – okkupazzjoni permanenti Ewropea. Id-difiża – hawn ukoll, iridu jitwaqqfu fis-seħħ strutturi independenti Ewropej. * Dawn il-perspettivi, ideat u proġetti teoretikament possibbli huma kollha għażliet disponibbli għalina. M'iniex se ngħidilkom issa liema triq nippreferi – filwaqt li nagħmilha ċara li nirrifjuta l-idea li l-Unjoni Ewropea għandha tiġi ridotta għall-istatus ta' żona ta' kummerċ ħieles, li mhuwiex il-kunċett tiegħu u ma tikkorrespondix għall-ambizzjonijiet tal-Ewropa. M'iniex se ngħidilkom x'inhi l-preferenza assoluta tiegħi issa għax fl-aħħar mill-aħħar, dawn mhumiex għażliet li jien jew il-Kummissjoni nistgħu nieħdu f'iżolament splendidu – b'xorti ħażina. Ma ridtx nippreżenta l-fehmiet definittivi tal-Kummissjoni. Ma niddelettax, kif inhi l-moda dal-aħħar, bl-ordnijiet eżekuttivi. Issa wasal il-waqt li nisimgħu leħen dan il-Parlament, il-parlamenti nazzjonali, il-gvernijiet, is-soċjetà ċivili – iċ-ċittadini, fil-qosor. Kuntrarjament għal kif setgħu saru l-affarijiet fil-passat, din il-Kummissjoni ma tippreskrivix, ma tiddettax, ma tagħtix struzzjonijiet. Din il-Kummissjoni trid tisma' qabel ma tiddeċiedi. M'hemmx diktats – dan mhux kompatibbli mal-karattru tiegħi. Jien m'iniex dittatur. Iżda l-affarijiet inħobb ngħidhom kif inhuma. U nixtieq li kieku nista' nuri diġà x'naħseb illum, il-viżjoni tiegħi għall-Unjoni Ewropea. Id-diżappunt ta' dawk li xtaquni nuri x'verament naħseb nista' nkejlu. Iżda nippreferi nisma' qabel ma nitkellem. Lil dawk li jgħidu li l-Kummissjoni għandha titkellem qabel ma jsir id-dibattitu ngħidilhom li ma għandhomx jikkonfondu t-tmexxija mad-dittatorjat. Kuntrarju għal dak li sar s'issa, irridu nisimgħu qabel ma nieħdu deċiżjoni. Dan jista' jwassal, nifhem, għal diżappunti kbar iżda huwa metodu li jonora mhux biss id-demokrazija rappreżentattiva iżda d-demokrazija nfisha. Diskors dwar istituzzjonijiet, reviżjonijiet tat-Trattati, proċeduri istituzzjonali – dibattitu li jaġita lil dawk li qiegħdin komdi fil-bozza ta' Brussell li kollha kemm aħna rridu noħroġu minnha – ma jinteressanix bħalissa. Barra minn hekk, diskors bħal dan ma jinteressax liċ-ċittadini. Intom, meta tiltaqgħu fil-pajjiżi tagħkom, qatt ġejtu mistoqsijin dwar il-bilanċ tal-poter bejn il-Kunsill, il-Kummissjoni u l-Parlament? Qatt, qatt, ma ġejt mistoqsi xi ħaġa hekk, għax huwa dibattitu tipikament ta' Brussell, li ma jinteressa lil ħadd barra mill-bozza ta' Brussell. U għalhekk, dan mhuwiex id-dibattitu li rridu mmexxu. Għad jasal jum – u b'dan jien ċert – li fih it-Trattati se jkollhom jiġu adattati għax ikun hemm ir-rieda kollettiva li jsir dan. Dik ir-rieda kollettiva ma teżistix illum. Biex insawru din ir-rieda kollettiva, neħtieġu dibattitu kif jixraq u onest dwar l-Ewropa u n-nies x'jistennew u jridu mingħand l-Unjoni Ewropea. Din id-diskursata importanti mhijiex waħda li għandu jkollna biss f'Ruma jew fil-bosta Summits li jkollna jew il-bosta dibattiti li jkollna hawn. Din id-diskursata trid tittieħed fl-ibliet u r-reġjuni madwar l-Ewropa. Flimkien magħkom, onorevoli membri ta' din il-Kamra, u mal-Istati Membri interessati se nospitaw sensiela ta' “Dibattiti dwar il-Ġejjieni tal-Ewropa”. Kull leħen, żgħir kemm hu żgħir, anki dak li bilkemm jinstema', jinħtieġ li jinstema'. Iċ-ċittadini se jgħidulna x'jistennew mill-Unjoni Ewropea. Aktarx se jesprimu d-dubji tagħhom, il-mistoqsijiet tagħhom, iżda wkoll it-tamiet tagħhom. Imbagħad se jkun f'idejna li nwieġbu. Il-qari tal-White Paper, u nistedinkom taqrawha, inkluża l-introduzzjoni tagħha u l-punti favur u kontra, se jgħinna nifformulaw tweġibiet tajbin. Il-Kummissjoni se tkompli tagħti sehemha fix-xhur li ġejjin b'serje ta' dokumenti ta' riflessjoni u proposti iktar preċiżi dwar xi wħud mill-opportunitajiet u l-isfidi ewlenin li għandna quddiemna. Se nippreżentaw ideat dwar it-tisħiħ tad-dimensjoni soċjali tal-Ewropa – dibattitu li għalija huwa essenzjali u li se nagħti l-attenzjoni kollha tiegħi lejh. Ma jkunx hawn ħafna nies iċapċpu f'din il-kamra meta nitkellmu dwar Ewropa soċjali – għajb għalikom. Għax l-Ewropa soċjali se tkun kwistjoni ewlenija għad-deċennji li ġejjin. Se nippreżentaw l-ideat tagħna dwar l-approfondiment tal-Unjoni Ekonomika u Monetarja u notevolment dwar il-mekkaniżmi li se jtejbu l-koordinazzjoni tal-politika ekonomika li tant hi meħtieġa. Se nippreżentaw ukoll il-fehmiet tagħna dwar kif nistgħu nużaw il-globalizzazzjoni għall-vantaġġ tagħna. Se nippreżentaw ukoll ir-riflessjonijiet tagħna dwar il-ġejjieni tad-difiża tal-Ewropa u l-ġejjieni tal-finanzi tal-Unjoni Ewropea. Fejn tidħol id-difiża, huwa ċar li l-istati Ewropej għandhom iżidu l-baġts tad-difiża tagħhom. Iżda l-istabbiltà globali ma tiddependix biss fuq l-infiq fuq id-difiża. L-istabbiltà internazzjonali, globali, hija wkoll funzjoni tal-baġit għall-għajnuna għall-iżvilupp u l-finanzjament tal-ġlieda kontra t-tibdil fil-klima. It-tnaqqis tal-baġit għall-għajnuna għall-iżvilupp, li nqiegħdu f'dubju l-impenji li għamilna, u dawk ta' oħrajn, fi kwistjonijiet ta' tibdil fil-klima – qed nirreferi għall-COP21 – se jkun ta' detriment għall-istabbiltà kumplessiva. L-Unjoni Ewropea trid tisħaq, u trid tkompli tisħaq dwar dan. L-istabbiltà mhix biss kwistjoni għall-armati, hija wkoll kwistjoni għal dawk li jixtiequ li dawk li qegħdin lura jilħqu lil dawk li qegħdin fuq quddiem. L-istabbiltà hija l-infiq fuq id-difiża, iżda mhux esklussivament, hija wkoll l-għajnuna għall-iżvilupp u l-ġlieda kontra t-tibdil fil-klima. Dan il-Parlament qiegħed jinvestiga dawn il-kwistjonijiet kollha u aħna ħerqanin li nkomplu naħdmu magħkom – u partikolarment mar-relaturi li għadhom kemm raw ir-rapporti tagħhom jiġu adottati. Jien se niġi quddiemkom f'Settembru għad-diskors tiegħi dwar l-Istat tal-Unjoni, li fih se nkompli niżviluppa iktar dawn l-ideat, iżda mhux qabel ma nkun smajt lil ħaddieħor. Wara, inkun nixtieq li l-Kunsill Ewropew ta' Diċembru joffri gwida inizjali fi proċess li se jilħaq il-quċċata tiegħu fl-elezzjonijiet tal-Parlament Ewropew tal-2019. Fl-2019 għandna appuntament mad-demokrazija Ewropea. Dan se jkun l-ewwel u qabel kollox dwar l-ispjegazzjonijiet. Spjegazzjonijiet minn forzi politiċi, bejn familji politiċi, li kull waħda minnhom se ssemma' leħinha dwar kif tara l-Ewropa fl-2025 u lil hinn. U jien nixtieq nara l-proċess demokratiku li beda fl-2014 jiġi estiż. Li rrid ngħid b'dan huwa li fl-2019, il-partijiet politiċi Ewropej għandhom jagħtu lill-elettorat tagħhom għażla ta' min se jkun fil-qċaċet tal-listi – xi ħaġa li hija neċessarja biex id-demokrazija Ewropea taħdem u tibqa' kredibbli. Ma nistgħux fl-2019 nirrinunzjaw dak li ksibna fl-2014. Iċ-ċittadini Ewropej għandhom ikunu kapaċi jiddeċiedu min se jkun il-President il-ġdidtal-Kummissjoni. Huma ċ-ċittadini li għandhom jagħmlu l-għażla tagħhom, u mhux il-makkinarju tal-gvernijiet. Jien m'iniex se nikkontesta għat-tieni mandat, kif għedtilkom mill-bidu nett. Jien la jien għajjien, u lanqas ma jien xott mill-ideat. Pjuttost il-kontra. U dan se tarawh. * Sur President, l-Ewropa rxuxtat mill-irmied tat-Tieni Gwerra Dinjija biex tikseb dak li ma setax jinkiseb: waqfa mit-traġedja Ewropea dejjiema ta' gwerra u paċi. Madwar id-dinja, hemm erbgħin gwerra u konflitt iżda l-ebda wieħed minnhom mhu fuq art tal-Unjoni Ewropea, minkejja li aħna speċjalisti f'dan il-qasam. Meta taraha mill-bogħod, minn kontinenti oħrajn, l-Ewropa għadha tidher xi ħaġa sabiħa. Li għaqqadna kontinent mill-ġdid – li temmejna d-digriet ta' wara l-gwerra li ried li l-Ewropa tinqasam għal dejjem fi blokok, li rnexxielna noħolqu santwarju ta' stabbiltà, prosperità u ugwaljanza rebħilna l-applawż tad-dinja kollha. Spiss ikolli l-impressjoni li l-oħrajn jammirawna, filwaqt li aħna ma nogħġbux lilna nfusna. Iżda din l-Ewropa, din li qiegħed niddeskrivi, mhijiex xi ħaġa awtomatika. L-Ewropa dejjem kienet, u għadha llum, għażla konxja u waħda li għandha tiġi mħarsa kontra l-ibħra u l-irjieħ, kontra l-attakki minn dawk li ma jridux jifhmu l-istorja. U l-għażliet li nagħmlu llum, għada, sentejn oħra, sal-2025, iridu jiġu ggwidati minn fehim sħiħ tal-implikazzjonijiet tagħhom, mhux għalina, iżda għall-ġenerazzjonijiet li ġejjin. Għax aħna se niġu ġġudikati mhux għal dak li writna, iżda għal dak li se nħallu warajna. Iċ-ċittadini tagħna spiss jgħidulna li rridu nagħmlu l-affarijiet b'mod differenti. Iva, aħna lesti. Iżda mhux kollox irid jinbidel. Irridu nippruvaw nifhmu aħjar ir-restrizzjonijiet u l-opportunitajiet tal-applikazzjoni kif suppost tal-principju tas-sussidjarjetà – xi ħaġa li m'għandhiex tieħu post is-solidarjetà iżda għandha ssir il-prinċipju ta' gwida tal-azzjonijiet kollha tagħna fil-livell Ewropew u nazzjonali. Meta nisma' lil dawk li jiddefendu l-principju tas-sussidjarjetà, spiss ikolli l-impressjoni li jitkellmu dwar is-sussidjarjetà għax ma jridux jitkellmu dwar is-solidarjetà. Irridu nifhmu x'inhi d-definizzjoni eżatta tas-sussidjarjetà. Aħna m'għandniex, Sur President, id-dritt li nkunu patrijottiċi kontra xulxin. Il-patrijottiżmu tas-Seklu 21 għandu żewġ dimensjonijiet: patrijottiżmu feliċi, perspettiva li tħares 'il ġewwa li hija aċċettata u aċċettabbli, u forma ta' solidarjetà, li hija l-estensjoni esterna tal-patrijottiżmu. Dawn huma valuri li jkomplu jgħaqqduna flimkien: il-paċi, id-demokrazija u s-solidarjetà, l-istat tad-dritt – spiss mhedda – bħala s-sisien li jgħinuna jibnu soċjetà iktar ġusta; id-dinjità ugwali ta' kull persuna; stampa ħielsa u indipendenti. Araw x'qed jiġri fit-Turkija, fejn jitfgħu ġurnalisti Ġermaniżi l-ħabs mingħajr ġustifikazzjoni, sempliċiment għax qalu dak li kellu jingħad. Dawn il-valuri jinkludu wkoll li nirrifjutaw l-intolleranza lejn dawk li huma differenti minna, iżda li mhumiex inqas nobbli minna. Ma nistgħux inħallu lin-nies li jiddefendu dawn il-valuri – li nixtieq li kienu universali – jindifnu mill-għagħa ta' slogans nazzjonalistiċi li jużaw il-patrijottiżmu bħala arma kontra l-oħrajn. Il-patrijottiżmu mhuwiex patrijottiżmu meta jintuża kontra ħaddieħor. L-Ewropa trid tkompli tkun il-forza globali qawwija li hi llum. Is-soċjetà tagħna, is-soċjetajiet Ewropej tagħna huma mibnija fuq il-ftuħ. Irridu nkunu kburin b'dan. Xi partijiet oħrajn tad-dinja jippreferu jingħalqu għalihom u jħarsu 'l ġewwa. L-iżolazzjoniżmu qiegħed jagħmel progress allarmanti mad-dinja kollha. Iżda attitudni bħal din, dan l-iżolazzjoniżmu, la huwa fin-natura u lanqas fl-interess tagħna. Id-demokrazija hija prodott Ewropew u aħna se niddefenduha kullimkien b'ħilitna kollha. Mela ejja jkollna l-qlubija, il-paċenzja u d-determinazzjoni li hemm bżonn għall-vjaġġi twal u għemil kbir. L-Ewropa għadha biċċa xogħol kbira, u hija biċċa xogħol li għandha triq twila warajha u quddiemha. Hemm ħafna toroq li issa nistgħu nagħżlu li nieħdu, xi wħud iktar ta' ħsara, xi wħud iktar promettenti għall-ġejjieni minn oħrajn. Nagħżlu x'nagħżlu, id-destin tal-Ewropa ta' 27 qiegħed f'idejna. Iva, f'idejna. Iżda qabel kollox, huwa kwistjoni tal-qalb. U l-valuri li jagħtu tifsira vera lill-istati Ewropej. M'iniex qed naqra poeżija Ewropea. Qiegħed niddeskrivi ħtieġa kontinentali. Grazzi talli smajtuni.